Source: http://www.justice.gov.sk/Stranky/aktualitadetail.aspx?announcementID=1527
Timestamp: 2020-07-09 13:30:06+00:00

Document:
ESĽP: Rozsudok v prípade Bruncko proti Slovenskej republike
​Európsky súd konštatoval porušenie článku 5 ods. 1 Dohovoru
​Európsky súd pre ľudské práva vyhlásil 3. novembra 2011 rozsudok v prípade Bruncko proti Slovenskej republike. Sťažovateľ žaloval Slovenskú republiku pre porušenie práva na osobnú slobodu, ktoré je zaručené článkom 5 Dohovoru na ochranu ľudských práv a základných slobôd a tvrdil, že bol vo väzbe nezákonne. Európsky súd konštatoval porušenie článku 5 ods. 1 Dohovoru a sťažovateľovi priznal 15 000 € z titulu nemajetkovej ujmy a 452 € z titulu nákladov výdavkov. Sťažovateľ žiadal celkovo 33 646,06 €.
Sťažovateľ bol v roku 2004 obvinený z trestného činu prípravy lúpeže a vzatý do väzby. V roku 2005 požiadal o prepustenie z väzby z dôvodu, že lehota jeho väzby uplynula. Krajský súd nariadil prepustenie sťažovateľa, avšak najvyšší súd rozhodol, že sťažovateľ zostane vo väzbe. Sťažovateľ sa obrátil na ústavný súd, ktorý rozhodol, že najvyšší súd porušil právo sťažovateľa, zaručené článkom 5 ods. 1 Dohovoru, pretože neexistovalo žiadne rozhodnutie, ktorým by bola väzba sťažovateľa predĺžená. Ústavný súd nariadil najvyššiemu súdu nahradiť sťažovateľovi trovy konania, avšak zamietol nárok sťažovateľa na primerané finančné zadosťučinenie. Uvedené odôvodnil tým, že zistenie porušenia článku 5 ods. 1 Dohovoru poskytlo podľa neho sťažovateľovi dostatočnú náhradu a rozhodnutie najvyššieho súdu bolo založené na dlhoročnej praxi súdu.
Európsky súd pre ľudské práva vo svojom rozsudku uviedol, že sťažovateľ sa naďalej môže považovať za poškodenú osobu z dôvodu, že ústavný súd mu nepriznal žiadne finančné zadosťučinenie. Zároveň sa stotožnil s právnym názorom ústavného súdu, že sťažovateľova väzba po tom, ako uplynula lehota, na ktorú bola v prípravnom konaní predĺžená, bola nezákonná. Preto došlo k porušeniu článku 5 ods. 1 Dohovoru.
Sťažovateľ požadoval 33 193,92 € z titulu nemajetkovej ujmy a 452,14 € z titulu trov konania. Európsky súd pre ľudské práva priznal sťažovateľovi 15 000 € z titulu nemajetkovej ujmy a 452 € z titulu nákladov a výdavkov. Zvyšok jeho nárokov zamietol.

References: súd 
 súd 
 súd 
 súd 
 súd 
 súd 
 súd 
 súd 
 súd 
 súd